Ifakara ni kata na makao makuu ya Wilaya ya Kilombero katika Mkoa wa Morogoro, Tanzania na kitovu cha eneo lenye mashamba makubwa ya miwa. Postikodi namba katika Misimbo mipya ya posta ni 67501. Kuna kituo muhimu cha TAZARA. Mji uko katika bonde la mto Kilombero takriban kilomita 420 kusini-magharibi mwa Dar es Salaam. Ifakara ni mji mkubwa kuliko yote ya wilaya ya Kilombero, wenye makabila makuu mawili maarufu kama Wapogoro na Wandamba, wenye mfanano wa kuelewana katika baadhi ya matamshi ya lugha zao. Wakati wa sensa iliyofanyika mwaka wa 2012, kata ilikuwa na wakazi wapatao 55,956 walioishi humo. Taasisi muhimu mjini ni Taasisi ya Afya Ifakara (Ifakara Health Institute) inayofanya uchunguzi wa kisayansi wa magonjwa kama malaria na ukimwi. Kanisa Katoliki linaendesha Hospitali ya St Francis inayotarajiwa kuwa hospitali ya wilaya pamoja na chuo cha wauguzi. Tangu tarehe 14 Januari 2012 mji ni makao makuu ya Jimbo Katoliki la Ifakara. Jina Ifakara lilitokana na neno ufwakara lenye maana amekwishakufa. Ni kwamba hapo zamani, mnamo miaka ya 1860, mji huo ulijulikana kwa jina la Making'inda. Making'inda alikuwa jumbe wa kabila la Wahehe aliyewekwa ili kulinda eneo hilo lililokuwa chini ya utawala wa Wahehe chini ya kiongozi wao mkuu Muyugumba.